CELEX: 32020R2179
Language: lt
Date: 2020-12-16 00:00:00
Title: Komisijos įgyvendinimo reglamentas (ES) 2020/2179 2020 m. gruodžio 16 d. dėl tam tikrų prekių klasifikavimo Kombinuotojoje nomenklatūroje

2020 12 22   
               
               
                  LT
               
               
                  Europos Sąjungos oficialusis leidinys
               
               
                  L 433/33
               
            
         KOMISIJOS ĮGYVENDINIMO REGLAMENTAS (ES) 2020/2179
         2020 m. gruodžio 16 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 16 d.
            
               
                  Komisijos vardu
               
               
                  Pirmininkės pavedimu
               
               Gerassimos THOMAS
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikavimas (KN kodas)
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Iš silikono elastomero išlieta stačiakampio formos dėtuvė, kurios apytikriai matmenys: ilgis – 16,5 cm, aukštis – 10 cm, o plotis – 2,5 cm. Ji turi pritvirtintą kilpinę rankenėlę iš tos pačios medžiagos ir uždarymo sistemą (užtrauktuką).
                        Dirbinys su integruotomis detalėmis (kilpine rankenėle ir užtrauktuku) pagamintas atlikus vieną gamybos etapą ir neturi vidinių detalių.
                        Dirbinys skirtas įvairiems smulkiems daiktams nešioti ir saugoti.
                        Žr. paveikslus  (*1).
                     
                     
                        3926 90 97 
                     
                     
                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 3926 , 3926 90  ir 3926 90 97  atitinkančiais prekių aprašymais.
                        Dirbinys nepriskirtinas 4202  pozicijai, nes šiai pozicijai priskiriami tik joje konkrečiai nurodyti dirbiniai ir panašūs daiktai (taip pat žr. Suderintos sistemos (SS) paaiškinimų 4202  pozicijos paaiškinimų pirmą pastraipą).
                        Pagal objektyvias charakteristikas (visų pirma paprastą vidų ir mažą dydį) dirbinys nelaikytinas lagaminu, lagaminėliu (skrynele kosmetikai), biuro reikmenų dėklu ar krepšiu, portfeliu, mokykliniu krepšiu ar mokykline kuprine arba panašiu daiktu, nurodytu 4202  pozicijos pirmoje dalyje. Dirbinys nelaikytinas panašiu daiktu, nurodytu 4202  pozicijos pirmoje dalyje, nes jis nėra tam tikros specialios formos ir jo vidinė dalis nėra specialiai pritaikyta konkretiems įrankiams su reikmenimis ar be jų įdėti (taip pat žr. SS paaiškinimų 4202  pozicijos paaiškinimų trečią pastraipą ir devintos pastraipos f punktą). Vadinasi, dirbinys neįvardytas 4202  pozicijos pirmos dalies pavadinime.
                        Dirbiniai, kurie priskiriami 4202  pozicijos antrai daliai, turi būti tik iš joje nurodytų medžiagų arba turi būti visai arba daugiausia padengti šiomis medžiagomis arba popieriumi (taip pat žr. SS paaiškinimų 4202  pozicijos paaiškinimų ketvirtą pastraipą).
                        Atsižvelgiant į tai, kad dirbinys išlietas iš silikono elastomero, jis nelaikytinas rankine, kurios išorinis paviršius yra iš lakštinių plastikų. Vadinasi, dirbinys neįvardytas ir 4202  pozicijos antros dalies pavadinime.
                        Tai nėra paprastai kišenėje arba rankinėje nešiojamas dirbinys, toks kaip akinių dėklai, kortelių dėklai, piniginės, susegamosios piniginės, raktinės, portsigarai, pypkių dėklai ir tabakinės (taip pat žr. SS paaiškinimų 4202.31, 4202.32 ir 4202.39 subpozicijų paaiškinimus). Todėl jis nepriskirtinas 4202.31, 420.232 ir 4202.39 subpozicijoms.
                        Taigi dirbinys laikytinas kitu gaminiu iš plastikų ir jam priskirtinas KN kodas 3926 90 97 .
                     
                  
               
            
               
            
               
            
               (*1)  Paveikslai pateikiami tik dėl informacijos.